Aanlyn dramakompetisie vir jong akteurs | George Herald
Aanlyn dramakompetisie vir jong akteurs
Dramaweb SA het in 2020 die lig gesien, 'n projek van die drama-afrigter en aktrise Ira Blanckenberg om aan kranige jong akteurs die geleentheid te bied om hul verhoog-staal te wys.
Source KKNK | Friday, 05 March 2021, 11:34
Foto vir illustrasie doeleindes.
TUINROETE | KAROO NUUS - Is jy 'n leerder met 'n droom om eendag die verhoog jou loopbaan te maak? En bruis die adrenalien deur jou are as jy net dink aan toneelspel – die opwinding van die kollig, daardie stil oomblik voor die eerste woorde 'n gehoor se aandag vasvang?
Skryf dan in vir die Dramaweb SA-aanlyn dramakompetisie, en speel jou hart uit teen ander leerders wat jou liefde vir die kunste deel – vanjaar aangebied in samewerking met die Klein Karoo Nasionale Kunstefees (KKNK) en die Afrikaanse Taal en Kultuurvereniging (ATKV).
Inskrywings open Maandag 8 Maart, en kos R150 per item.
Deelnemers kan met gedigte, monoloë, prosa en selfs mimiek deelneem. Laai eenvoudig 'n video-opname van jou inskrywing op teen Maandag 31 Mei 2021. Blanckenberg en haar man, die akteur Waldemar Schultz, is vanjaar se beoordelaars, en prysgeld vir elke kategorie is R1 000 per wenner. Jy kan deelneem in Afrikaans of Engels: die finale ronde vir Afrikaanse deelnemers is op 3 Julie 2021 en vir Engelse deelnemers op 4 Julie 2021. Al twee dié rondes word virtueel uitgesaai.